3 Akanya kamoo bophelo bo bego bo le ka gona go Bajuda bao ba bego ba le bothopša kua Babilona lekgolong la botshelela la nywaga B.C.E. Ba bantši ba goletše gona moo bothopša, go fo swana le batswadi ba bona, le gona bophelo bo be bo le thata. Ka ge ba be ba dumela go Jehofa, Bababilona ba be ba ba kwera. (Ps. 137:1-3) Go theoša le nywagasome, Bajuda bao ba botegago ba ile ba dula ba kgomaretše kholofelo e kgahlišago e rego: Jehofa o holofeditše go bušetša batho ba gagwe nageng ya gabo bona. Jehofa o itše maemo e tla ba a kgahlišago moo. O ile a ba a swantšha naga ya Juda yeo ba bego ba tla boela go yona le serapa sa Edene—paradeise! (Bala Jesaya 51:3.) Ga go pelaelo gore dikholofetšo tše bjalo e be e le tša go nea batho ba Modimo kholofelo, tša tloša dipelaelo tše di ka bago di be di ba tshwenya. Bjang? Ela hloko tše dingwe tša diporofeto tša mabapi le dikholofetšo tšeo.